和伯氏寄周秀實
作者：王洋
朝代：宋

paragraphs: 相親即嘘濡，相忘即江湖。
事理去取間，情分乃異區。
周侯瑚璉器，晚乃擲道途。
異書窺蔡叟，潛論發王符。
夜諷恒至卯，朝飯或逾晡。
置之轉徙流，奈此臭味殊。
置之翰墨場，勇往無於菟。
雖乏三寸舌，自保千金軀。
山巔富蔬菜，渚牙長菰蒲。
屈曲一徑寬，於焉寄其孥。
非藥亦非餌，問君何歡娛。
所樂麋鹿游，緇白初不渝。
我於聞道新，齧肺方噬膚。
喜翁新經過，已辦煮瓠壺。
我有甑中塵，翁無竹裏廚。
相見期一笑，良勝醉叫呼。
水花正充容，小𣏾隨輕鳬。